Republika Hrvatska

Osječko-baranjska županija

🖃 Osnovna škola Franje Krežme,

31 000 Osijek, Školska 3

🖀tel. 031/212-950; 212-960; fax. 215-268

E- mail: ured@os-fkrezme-os.skole.hr

**Gradsko vijeće Grada Osijeka**

**F. Kuhača 9**

**nr/predsjedniku Gradskoga vijeća**

**Anti Đapiću, dipl.iur**

KLASA: 027-01/16-01-7

URBROJ: 2158-11-01-16-1

U Osijeku 26. veljače 2016.

PREDMET: Zahtjev za obrazloženjem Zaključka sjednice Gradskog vijeća Grada

Osijeka, održanoj 16. studenog 2015. god

Poštovani gospodine predsjedniče Gradskoga vijeća,

obavještavamo Vas da smo dana 10. veljače 2016. god. zaprimili Zaključak s 22. sjednice Gradskog vijeća održane 16. studenog 2015. god. Treća točka dnevnog reda bila je dopuna vezana uz školsko, višenamjensko igralište koje je Osnovna škola Franje Krežme koristila 50 godina do trenutka kada ga je Filozofski fakultet prenamijenio u parkiralište. Zaključak smo primili na znanje i voljni smo sudjelovati u dogovoru oko vraćanja igrališta u prvobitnu namjenu jer interes djece nam je u prvom planu.

Kako se na ovom igralištu još uvijek nalazi parkiralište za automobile djelatnika Filozofskog fakulteta, ograđeno žicom i kamerama, molimo za pismenim odgovorom na niže navedene informacije, s pozivom na Zakon o pravu na pristup informacijama ( NN 23/13, 85/15 );

1. Zašto se nije pristupilo rješavanju treće točke Dnevnog reda Zaključka s 22. sjednice Gradskog vijeća grada Osijeka, održane 16. studenog 2015. god.

i

1. Tko je odgovoran za nepostupanje u skladu s ovom točkom, odnosno za vraćanje navedenog igrališta u prvobitno stanje?

Žičana ograda koju je podigao Filozofski fakultet opasna je za učenike, onemogućava provođenje nastave u skladu sa Školskim kurikulumom i Nastavnim planom i programom, sprječava nas u obavljanju svakodnevnih aktivnosti s djecom osnovnoškolskog uzrasta i boravka djece na zraku.

Posebno napominjemo kako je ovo igralište upisano u Mrežu osnovnih škola sukladno odluci Ministarstva znanosti obrazovanja i sporta, a temeljem podataka koji su dostavljeni od Ureda državne uprave županije kao višenamjensko (polivalentno) igralište za rukomet, nogomet i/ili košarku i jedino je još od 1964. godine takve vrste/standarda u samome središtu grada.

Stoga, nemogućnost korištenja višenamjenskog igrališta u skladu s njegovom svrhom i ciljem, potvrđenim upisom u Mrežu osnovnih škola, te sadašnjim njegovim korištenjem u svrhu parkirališta za automobile djelatnika Filozofskog fakulteta, predstavlja kršenje Konvencije o pravima djeteta, na što ćemo upozoriti i druge institucije izvan naše države, a koje se brinu o zaštiti interesa djece.

Postavljanjem žičane ograde koja treba zaštiti 40-tak automobila i kamera koje prate, zanemarujemo moralnu i pravnu obvezu te visokoškolske institucije, što je loš primjer našim učenicima koje želimo obrazovati kao slobodne, zdrave, humane i demokratske građane. Pitamo se koliko moramo čekati da se potrebe djece stave u prvi plan i naglašavamo kako posljedice zatvaranja djece u hodnike i zidove učionica već osjećamo kroz njihovo svakodnevno ponašanje, te se pitamo tko će za to biti odgovoran?

U uvjerenju za donošenjem rješenja u skladu s interesima društva, posebice djece i vladavini prava, molimo žuran pismeni odgovor i primite izraze našeg poštovanja.

Ravnateljica OŠ Franje Krežme:

Jadranka Jurić

Dostaviti.

1. Naslovu
2. Članovima Gradskog vijeća Grada Osijeka:
3. HRVATSKI DEMOKRATSKI SAVEZ SLAVONIJE I BARANJE - HDSSB, ZELENI HRVATSKE - ZELENI HR
4. SOCIJALDEMOKRATSKA PARTIJA HRVATSKE - SDP, HRVATSKA NARODNA STRANKA - LIBERALNI DEMOKRATI - HNS, HRVATSKA STRANKA UMIROVLJENIKA – HSU
5. HRVATSKA DEMOKRATSKA ZAJEDNICA - HDZ, HRVATSKA STRANKA PRAVA DR. ANTE STARČEVIĆ - HSP AS, STRANKA UMIROVLJENIKA - SU
6. NEZAVISNA LISTA ANTE ĐAPIĆA - NL ANTE ĐAPIĆA
7. HRVATSKI LABURISTI - STRANKA RADA
8. KANDIDACIJSKA LISTA GRUPE BIRAČA